הוועדה המשותפת לוועדת החוקה, חוק ומשפט ולוועדת החוץ והביטחון לדיון בהצעת חוק הסדרת ההתיישבות ביהודה והשומרון, כנסת 20, פרוטוקול מספר 14, 2017-01-31 15:15

שולי מועלם-רפאלי: אני פותחת את הדיון על הרביזיה שביקשו חבר הכנסת רוברט אילטוב וחבר הכנסת אוסאמה סעדי.

שולי מועלם-רפאלי: חבר הכנסת סעדי הודיע להנהלת הוועדה שהוא משך את הרביזיה שלו.

מיכל רוזין: אז אני מגישה.

מיכל רוזין: זה אומר עוד חצי שעה.

שולי מועלם-רפאלי: אין דבר כזה.

שולי מועלם-רפאלי: חברת הכנסת רוזין כותבת את תקנון הכנסת מחדש.

מיכל רוזין: לא, יושב ראש הכנסת כותב אותו מחדש, אני מזכירה לכם.

שולי מועלם-רפאלי: לפני שחבר הכנסת אילטוב ינמק את הרביזיה שלו, בקצרה בבקשה אדוני, אני רוצה להגיד כמה מילים כדי להביא אותנו לסוף התהליך.

מיכל רוזין: הוא בקואליציה מתנהג כמו באופוזיציה ובאופוזיציה מתנהג כמו בקואליציה.

מיכל רוזין: לא הבנת את זה?

מיכל רוזין: שר הביטחון שהוא נגד החוק הזה.

מיכל רוזין: הוא מצהיר שהוא נגד החוק.

שולי מועלם-רפאלי: אני רוצה לומר כמה מילים חשובות.

שולי מועלם-רפאלי: בדיון הקודם שהיה היום וגם אתמול וגם בעשרות השעות הרבות שהוועדה המשותפת דנה בהם, נאמרו דברים שלרובם בחרתי לא להגיב כי חשבתי שאין מקום לדיון מהותי כשהיתה פרוצדורה.

שולי מועלם-רפאלי: יחד עם זאת אני רוצה להגיד אמירות מאוד ברורות ביחס - - -

מיכל רוזין: את מנמקת?

שולי מועלם-רפאלי: לא.

שולי מועלם-רפאלי: ביקשתי להגיד כמה מילים בפתיח לפני שאני נותנת לרוברט.

שולי מועלם-רפאלי: אני מבקשת לדחות מכל וכל את הדיבור על גזל וגניבה וניסיונות לדבר על כבשת הרש ולכתוב מחדש את התנ"ך ואת העולם היהודי.

שולי מועלם-רפאלי: ארץ ישראל שייכת לעם ישראלי.

מיכל רוזין: חס וחלילה, התנ"ך רק שלכם, רק של האורתודוכסים, לא שלנו.

שולי מועלם-רפאלי: חוק ההסדרה מטרתו הסדרת ההתיישבות היהודית ביהודה ושומרון.

מיכל רוזין: יש לכם מונופול על התנ"ך.

מיכל רוזין: על הכול יש לכם.

שולי מועלם-רפאלי: זאת המטרה, ככה היא הוגדרה.

שולי מועלם-רפאלי: מעולם לא אמרנו דברים אחרים.

מכלוף מיקי זוהר: איפה כתוב בתנ"ך על הזכות של הפלסטינים?

מיכל רוזין: כרם נבו, כבשת הרש, יש הרבה מאוד דברים שאתה צריך ללמוד מהתנ"ך.

שולי מועלם-רפאלי: השימוש במילים גזל וגניבה, שנאמרו פה בחדר הזה - - -

מיכל רוזין: לגר, לחלש, לעני.

מיכל רוזין: יש הרבה דרכים שתלמד.

מיכל רוזין: תפסיקו רק ללמוד את כיבוש הארץ, תלמדו עוד כמה דברים.

מכלוף מיקי זוהר: זה מה שהתנ"ך דרש מאיתנו.

מיכל רוזין: יפה, כיבוש.

מיכל רוזין: אני אומרת כיבוש, אתם מתנגדים שזה כיבוש.

שולי מועלם-רפאלי: ממשלת ימין תקדם אג'נדה ימנית.

שולי מועלם-רפאלי: ממשלת ימין תמשול בדרך הימנית.

מיכל רוזין: יש עוד דברים ביהדות חוץ מכיבוש.

מיכל רוזין: יש דברים יפים ביהדות.

מיכל רוזין: דרך ארץ קדמה לתורה.

שולי מועלם-רפאלי: נבחרנו בכנסת כדי לקדם את מה שאנחנו מאמינים בו.

שולי מועלם-רפאלי: לא מה שמרצ מאמינים, לא מה שיש עתיד, לא מה שהמחנה הציוני.

מיכל רוזין: אל תגנוב וגר לפני כיבוש הארץ.

מיכל רוזין: אל תגנוב, אל תחמוד.

מיכל רוזין: זה הגיע לפני כיבוש הארץ.

טלי פלוסקוב: יושבת הראש מדברת כאן ואתם ממשיכים לנהל דיאלוג.

טלי פלוסקוב: מה זה?

שולי מועלם-רפאלי: זה חלק משיטות שבעבר תפסו והיום, לשמחתנו, כבר לא תקפות.

מיכל רוזין: חבר הכנסת זוהר שואל איפה בתורה - - -

שולי מועלם-רפאלי: אנחנו נבחרנו להוביל דרך מסוימת וחוק ההסדרה הוא התחייבות של ממשלת ימין להוביל, אחרי 50 שנה שקרה לנו הנס הגדול של מלחמת ששת הימים, להוביל להסדרה של ההתיישבות היהודית ביהודה ושומרון.

שולי מועלם-רפאלי: חבר הכנסת רוברט אילטוב, נמק את הרביזיה שלך ונלך להצבעה.

רוברט אילטוב: כבוד יושבת הראש, ביקשתי להעלות את הרביזיה כי אני חושב שעוד לא השלמנו את כל הדברים שאנחנו צריכים.

רוברט אילטוב: לכן ביקשתי להעלות את זה לדיון מחדש.

מיכל רוזין: לא הבנתי.

שולי מועלם-רפאלי: חברת הכנסת מיכל רוזין דקה כדי להסביר את הרביזיה שלך.

מיכל רוזין: לא הבנתי את הרביזיה שלו.

שולי מועלם-רפאלי: הוא עשה את זה דקה, ועשה את זה מאוד יסודי.

מיכל רוזין: מה הוא אמר?

מיכל רוזין: גפן או גופן, מה הוא אמר?

שולי מועלם-רפאלי: חברת הכנסת רוזין, יש לך דקה.

שולי מועלם-רפאלי: אני מבקשת לא להפריע לחברת הכנסת רוזין, כמו שהיא נוהגת להפריע לנו.

שולי מועלם-רפאלי: ככה לא להפריע לה.

רוברט אילטוב: האמת, חברת הכנסת רוזין הבהירה לי שאולי כדאי - - -

שולי מועלם-רפאלי: חברים יקרים, דקה לחברת הכנסת רוזין.

שולי מועלם-רפאלי: חבר הכנסת זוהר, אני אאלץ להוציא אותך ולקרוא לך רק להצבעה.

שולי מועלם-רפאלי: להצבעה בכל מקרה אני אקרא לך.

שולי מועלם-רפאלי: חברת הכנסת רוזין.

מיכל רוזין: חס וחלילה, למה ללכת הביתה?

מיכל רוזין: שולי עולה במליאה, מציגה את החוק.

מיכל רוזין: כולנו נהיה שם לשמוע, להקשיב את דברי הטעם.

יצחק וקנין: אני רוצה להצביע איתך, נו.

שולי מועלם-רפאלי: אני לא יודעת על סמך מה גברתי אומרת את זה.

שולי מועלם-רפאלי: לי לא ידוע שאני מציגה את החוק.

מיכל רוזין: אני נביאה.

שולי מועלם-רפאלי: בעזרת השם, נשמח ללכת אחרי נבואת האמת שלך.

שולי מועלם-רפאלי: גברתי, דקה לנימוק הרביזיה שלך.

מיכל רוזין: נבואת האמת שלי היא שהחוק הזה מוביל אותנו אל פי פחת.

מיכל רוזין: החוק הזה, לצערי הרב, באמת לדיראון עולם.

מיכל רוזין: כואב לי שבגלל סוג של משמעת קואליציונית לא ברורה, יש פה סיעות בכנסת הזאת – בצלאל סמוטריץ, בבקשה.

מיכל רוזין: הוא נוזף בי שאני מפריעה לו.

מיכל רוזין: זה מה שנקרא באמת כבשת הרש.

מיכל רוזין: לא מפתיעים אותי כל סדרי הדיון וכל ההחלטות האלה, כי עריצות הרוב שלכם, של חוסר ההבנה של הדמוקרטיה ומה כן תקין בדמוקרטיה ומה לא ומה זכותו של שלטון פוליטי לקבוע שהיא עמדתו ומה אינו, גם אם זכותו של רוב, או אם יכולתו של רוב להכריע בדברים מסוימים, דמוקרטיה חלק ממנה זה לא רק שלטון הרוב אלא גם זכויות המיעוט.

מיכל רוזין: אמרת שהנבואה ניתנה לשוטים, אבל אני בהחלט מנבאה בעניין הזה, לצערי הרב, שזה יביא אותנו לעימותים מאוד מאוד קשים גם מול העולם וגם בינינו.

מיכל רוזין: לצערי הרב, אתם מדברים במתק שפתיים על אחדות העם, אבל אתם מצליחים ובכל זאת זה מיעוט, כי רוב העם כן רוצה להגיע לפתרון, גם אם הוא חושב שיש פרטנר או אין פרטנר, אם זה הזמן או לא.

מיכל רוזין: מה לעשות, כמו שרוב העם לא הצביע למרצ, רוב העם לא הצביע לבית היהודי.

מיכל רוזין: בסופו של דבר, רוב העם מאמין שצריך להגיע פה לפתרון הסכסוך, על-מנת להגיע לימי שלום.

מיכל רוזין: אני חושבת שמה שאתם עושים בחוק הזה, אתם מרחיקים מאיתנו את היום שבו נוכל להגיע לאיזה הסדר, לאיזה מקום שבו נפסיק לכתת את חרבותינו ונוכל לחיות פה בשלום, לא רק אם האויבים שלנו, גם עם עצמנו.

מיכל רוזין: כמו שאמר יוסי שריד כשהוא פרש מהממשלה בגלל חוק נהרי וה-100 מיליון שקלים לש"ס.

מיכל רוזין: הוא אמר: גם אם הייתי מביא את השלום בזכות ה-100 מיליון האלה, זה היה שלום לקוי, חסר ופגום מכיוון שהוא בא על בסיס של שחיתות.

מיכל רוזין: מה שקורה היום זה כעומק החקירה, כך עומק ההסדרה.

מיכל רוזין: כל החוק הזה הוא ביזיון, כי הוא בא בגלל החקירה של ראש הממשלה.

מיכל רוזין: אתם יודעים שאין לו סיכוי.

מיכל רוזין: אתם מחכים שמישהו אחר יעשה לכם את העבודה ויגיד שזה לא חוקי.

מיכל רוזין: לכן הביזיון הזה ממשיך לקרות פה.

מיכל רוזין: אני חושבת שאוסאמה הגיע אז מגיעה לו דקה.

מיכל רוזין: אני לא החלפתי אותו.

שולי מועלם-רפאלי: חבר הכנסת סעדי משך את הרביזיה שלו ובזה נגמרו ההנמקות.

שולי מועלם-רפאלי: תודה רבה.

יעל כהן-פארן: לא הבנתי מה אילטוב אמר.

שולי מועלם-רפאלי: זה לא רלוונטי, חברת הכנסת כהן פארן.

מיכל רוזין: גם אני לא הבנתי את הרביזיה של אילטוב.

מיכל רוזין: אבל גם זה ביזוי הכנסת כי זה להעלות כל מיני רביזיות שאין להן משמעות.

אלעזר שטרן: מי שמצביע בעד זה בעד הרביזיה, בעד לפתוח מחדש.

אלעזר שטרן: מי שמצביע נגד זה להפיל את הרביזיה.

ניסן סלומינסקי: מי בעד הרביזיה על הצעת החוק?

ניסן סלומינסקי: מי נגד.

ניסן סלומינסקי: הצבעה בעד הרביזיה – מיעוט נגד – רוב נמנע – 1 הרביזיה לא נתקבלה.

שולי מועלם-רפאלי: הרביזיה לא התקבלה.

שולי מועלם-רפאלי: הצעת החוק להסדרת ההתיישבות ביהודה ושומרון אושרה בוועדה לקריאה שנייה ושלישית ותעלה היום במליאה בשעה 18:00.

שולי מועלם-רפאלי: בעזרת השם נעשה ונצליח.

שולי מועלם-רפאלי: עם ישראל, ארץ ישראל ומדינת ישראל זכו היום בדבר גדול.

שולי מועלם-רפאלי: הישיבה נעולה.